text: Sundhedsdage for somaliere
  21 februar 2015 kl. 12.34
  På somaliernes eget sprog bliver de introduceret til det danske sundhedsvæsen for at undgå dyre og dumme misforståelser
  
  Mange somaliske indbyggere i Danmark mangler viden om sundhed og det danske sundhedssystem, og der sker ofte misforståelser mellem somaliske patienter og sundhedsvæsenet. Det vil Somalisk Sundhedsforbund gerne gøre noget ved og har derfor planlagt en række arrangementer om sundhed for herboende somaliere.
  - Vi ønsker at oplyse somaliere om livsstilssygdomme, og hvad de selv kan gøre for at forebygge sygdom. Samtidig vil vi gerne fortælle dem om patient-behandler-forholdet i Danmark, så de kan undgå misforståelser i deres kontakt med sundhedsvæsnet, siger Abdi Farah Ali, læge og formand for Somalisk Sundhedsforbund.
  Til arrangementet vil oplæg foregå på somalisk eller med oversættelse, og hovedparten af de sundhedsfaglige personer, der deltager, vil kunne tale somalisk.
  Arrangementerne er økonomisk støttet af Trygfonden.
  - Somaliere i Danmark udgør en gruppe, der erfaringsmæssigt har vanskeligt ved at fortolke det danske sundhedsvæsen. Arrangementer som disse, der på modersmålet forklarer og oplyser om både sundhedssystemet, forebyggelse og sundhed generelt, kan derfor gøre en stor forskel og hjælpe til, at somaliere i Danmark i højere grad kan varetage både egen og andres sundhed, siger Mette Meldgaard, områdechef for sundhed i TrygFonden.
  Det første sundhedsarrangement finder sted i Kolding Sundhedscenter i denne weekend.
  Senere vil lignende sundhedsarrangementer blive afholdt i Aarhus, Odense, Aalborg og København.
  Addawe Mohammed var med på sundhedsdagen. Han var glad for initiativet:
  Hamdi A. Mohamed, arrangør, Somalisk Sundhedsforbund: - Det er svært for alle, at modtage informationer om ens helbred.
  